Zwüsche 1804 und 1813 het d Schwiiz e Ziit vo üsserem und innerem Friide erläbt. Im Gegesatz zur turbulänte Ziit vo dr Helvetik zwüsche 1798 und 1803 isch d Mediationsziit dorum as positiv empfunde worde. D Wirtschaft und dr Zuestand vom Land hai sich erholt. Innepolitisch isch vor allem in de alten Ort e wiitgehendi Restauration  duregfüehrt worde. Die aristokratischi Schicht het ihri Landsitz und ihri Ämter wider iignoh und het wiitgehend wider die politischi Macht übernoh, nume dass si sich drin mit dr neue Elite vo dr ländlige Aristokratii und de helvetische Notable het müesse deile. D Güeter vo de Chlöster sin ene zruggge und ufghobeni Chlöster wiiderhergstellt worde. En Usnahm isch d Fürstabtei Sanggalle gsi, wil e Wiiderherstellig vo dr Abtei d Substanz vom neu gründete Kanton Sanggalle gfährdet hät. Theoretisch si d Rächtsgliichheit, d Niiderlassigs-, Handels- und Gwärbfreiheit, wo d Helvetik iigfüehrt het, gwährleistet bliibe, in dr Praxis si si aber vo de verschiidnige Massnahme vo de Kantön wiider iigschränggt worde.